РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/275-16

25. новембар 2016. године

Б е о г р а д

**З А П И С Н И К**

**ОСМЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 23. НОВЕМБРА 2016. ГОДИНЕ**

Седница је почела у 19,20 часова.

Седница је сазвана сагласно члану 70. став 1. и члану 165. став 2. Пословника Народне скупштине, у дану за гласање.

 Седници је председавао Петар Петровић, председник Одбора.

Седници су присуствовали чланови Одбора: Славиша Булатовић, Владан Заграђанин, Михаило Јокић, Ђорђе Комленски, Александар Мартиновић, Жарко Мићин, Милетић Михајловић и Биљана Пантић Пиља.

Седници је присуствовао: Марко Парезановић (заменик Катарине Ракић).

 Седници нису присуствовали чланови Одбора: Наташа Мићић, Јован Палалић, Душан Павловић, Душан Петровић Балинт Пастор и Вјерица Радета, Срето Перић нити њихови заменици.

Седници је присуствовао: Јован Ћосић, виши саветник у Министарству правде.

На предлог председника Одбора, **једногласно** је утврђен је следећи

Д н е в н и р е д :

1. Подношење амандмана Одбора на Предлога закона о спречавању насиља у породици (број: 560-2675/16 од 31. октобра 2016. године).

**ПРВА ТАЧКА** - Подношење амандмана Одбора на Предлога закона о спречавању насиља у породици (број: 560-2675/16 од 31. октобра 2016. године).

 **Петар Петровић** је упознао чланове Одбора да постоји потреба да Одбор за правосуђе, државну управу и локалну самоуправу, на основу члана 165. ст. 1. и 2. Пословника Народне скупштине поднесе амандман на Предлог закона o спречавању насиља у породици, који је поднела Влада, који би гласио:

 „У члану 13. став 3. Предлога закона речи: „полицијској станициˮ, замењују се речима: „надлежној организационој јединици полицијеˮ.“

Образложио је да се предложеним амандманом врши усклађивање усвојених амандмана, које су на члан 13. Предлога закона о спречавању насиља у породици поднели Одбор за правосуђе, државну управу и локалну самоуправу и заједно народни посланици Божидар Делић, Вјерица Радета и Зоран Красић, међусобно и њихово усклађивање са Предлогом закона.

 Како се нико од чланова и заменика чланова Одбора није јавио за учешће у дискусији која је отворена, председавајући је ставио на гласање наведени предлог за подношење амандмана Одбора, који су чланови и заменици чланова Одбора **једногласно прихватили**.

Седница је завршена у 19,27 часова.

СЕКРЕТАР ПРЕДСЕДНИК

Сања Пецељ Петар Петровић